Kommissionens forordning (EF) nr. 1729/2000

af 3. august 2000

om gennemførelsesbestemmelser til Rådets forordning (EF) nr. 1349/2000 for så vidt angår importlicenser for havre henhørende under KN-kode 1004 00 00 med oprindelse i Republikken Estland

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1349/2000 af 19. juni 2000(1) om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Estland, særlig artikel 1, stk. 3, og

ud fra følgende betragtninger:

(1) Det Europæiske Fællesskab har forpligtet sig til for hvert produktionsår fra den 1. juli 2000 at åbne et importtoldkontingent med en toldsats på 0 % pr. ton for 3000 t havre henhørende under KN-kode 1004 00 00 med oprindelse i Estland og fra den 1. juli 2001 årligt at forhøje dette kontingent med 900 t pr. produktionsår.

(2) Indførslen er betinget af, at der fremlægges importlicens. Det er derfor nødvendigt at fastsætte nærmere bestemmelser om udstedelsen af disse licenser.

(3) Det bør fastsættes, at licenserne for indførsel af det pågældende produkt inden for de fastsatte mængder udstedes efter en betænkningstid og eventuelt med anvendelse af en enhedsreduktionssats for de mængder, der er ansøgt om.

(4) Det bør fastsættes, hvilke oplysninger der skal anføres i ansøgningerne og licenserne uanset artikel 8 og 21 i Kommissionens forordning (EØF) nr. 3719/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter(2), senest ændret ved forordning (EF) nr. 1127/1999(3).

(5) For at tage hensyn til leveringsbetingelserne bør importlicenserne gælde fra dagen for deres udstedelse og indtil udgangen af måneden efter måneden for deres udstedelse.

(6) For at sikre en effektiv forvaltning af kontingentet er det nødvendigt, at importlicenserne ikke kan overdrages, og at sikkerheden for importlicenserne uanset artikel 10 i Kommissionens forordning (EF) nr. 1162/95(4), senest ændret ved forordning (EF) nr. 1432/1999(5), fastsættes til 89 EUR pr. ton.

(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. Indførsel af havre henhørende under KN-kode 1004 00 00 med oprindelse i Estland og med en importtold på 0 % i overensstemmelse med forordning (EF) nr. 1349/2000, hvorved der indføres et toldkontingent for dette produkt, er betinget af en importlicens udstedt efter bestemmelserne i denne forordning.

For produktionsåret 2000/01 kan der indføres 3000 t. Denne mængde forhøjes med 900 t pr. produktionsår fra den 1. juli 2001.

Løbenummeret for kontingentet er 09.4588.

2. Ved overgangen til fri omsætning i Fællesskabet ledsages havren af originalen af varecertifikat EUR.1, der udstedes af de kompetente myndigheder i Estland.

Artikel 2

1. Ansøgningerne om importlicens indgives til de kompetente myndigheder i medlemsstaterne den anden mandag i hver måned inden kl. 13, belgisk tid.

Hver licensansøgning skal vedrøre en mængde, der ikke må overstige den, der er til rådighed for indførsel af havre i det pågældende produktionsår.

2. De kompetente myndigheder giver samme dag senest kl. 18.00 (belgisk tid) pr. telefax på nr. (00 32) 2 296 43 17 Kommissionens meddelelse om de samlede mængder, der fremkommer som summen af de mængder, der er anført i importlicensansøgningerne.

Disse oplysninger skal meddeles særskilt fra oplysningerne om de øvrige ansøgninger om importlicenser for korn med angivelse af denne forordnings nummer og titel.

3. Hvis de mængder, der ansøges om den pågældende dag, sammenlagt med de mængder, der er tildelt siden produktionsårets begyndelse, overstiger kontingentmængden for produktionsåret, fastsætter Kommissionen senest den tredje arbejdsdag efter indgivelsen af ansøgningerne en enhedsreduktionskoefficient, der anvendes for de mængder, der ansøges om den pågældende dag.

4. Licenserne udstedes den femte arbejdsdag efter dagen for indgivelse af ansøgningen, jf. dog stk. 3.

5. I overensstemmelse med artikel 21, stk. 2, i forordning (EØF) nr. 3719/88 beregnes licensens gyldighedsperiode fra dagen for dens faktiske udstedelse.

Artikel 3

Uanset artikel 6, stk. 1, i forordning (EF) nr. 1162/95 gælder importlicenserne indtil udgangen af måneden efter måneden for deres udstedelse.

Artikel 4

Uanset artikel 9 i forordning (EØF) nr. 3719/88 kan rettighederne i forbindelse med importlicensen ikke overdrages.

Artikel 5

Uanset artikel 8, stk. 4, i forordning (EØF) nr. 3719/88 kan den mængde, der overgår til fri omsætning, ikke være større end den, der er angivet i importlicensens rubrik 17 og 18. Tallet "0" anføres derfor i rubrik 19.

Artikel 6

Ansøgningen om importlicens og importlicensen skal omfatte:

a) i rubrik 8 navnet på oprindelseslandet; licensen forpligter til indførsel fra Estland

b) i rubrik 20 en af følgende angivelser:

- Reglamento (CE) n° 1729/2000

- Forordning (EF) nr. 1729/2000

- Verordnung (EG) Nr. 1729/2000

- Καυουισμóς (ΕΚ) αριθ. 1729/2000

- Regulation (EC) No 1729/2000

- Règlement (CE) n° 1729/2000

- Regolamento (CE) n. 1729/2000

- Verordening (EG) nr. 1729/2000

- Regulamento (CE) n.o 1729/2000

- Asetus (EY) N:o 1729/2000

- Förordning (EG) nr 1729/2000

c) i rubrik 24 den gældende toldsats ved indførsel, dvs. "toldfrihed".

Artikel 7

Uanset artikel 10, litra a) og b), i forordning (EF) nr. 1162/95 er sikkerheden for importlicenserne omhandlet i nærværende forordning 89 EUR pr. ton.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. august 2000.

På Kommissionens vegne

Pedro Solbes Mira

Medlem af Kommissionen

(1) EFT L 155 af 28.6.2000, s. 1.

(2) EFT L 331 af 2.12.1988, s. 1.

(3) EFT L 135 af 29.5.1999, s. 48.

(4) EFT L 117 af 24.5.1995, s. 2.

(5) EFT L 166 af 1.7.1999, s. 56.